  Майя Бывальцева «На родине Чайковского» 60-тӥез фестиваль Удмуртиын Денис Мацуевлэн концертэныз усьтӥськоз. Иворъёсъя «Удмуртия» агентстволэн корреспондентэзлы со сярысь вераз Удмуртиысь кун филармонилэн крезьгуръя редакторез Анна Попова. «Фестивальлэн программаез кылыдтӥське, отын одно луозы: Денис Мацуев, Рязаньысь калык хор, пианист Филипп Копачевский Академ хор капеллаен, Светланов нимо академ симфони оркестр. Вань эшшо тодмо нимъёс, соосты али шараям уг поты, малы ке шуоно артистъёсын кенешонъёс мыно», — вераз Попова. Солэн кылъёсызъя, концерт 15-тӥ южтолэзьлы чакламын. Нош фестиваль йылпумъяське 7-тӥ куартолэзе — Чайковскийлэн вордскем нуналаз. «Берло дыре ми фестивалез дырызъя кузьгес карыны тыршиськомы, со калык понна умойгес, меломанъёс коньдон люканы но дырзэс шонер радъяны мед быгатозы шуыса», — пусйиз крезьгуръя редактор. Но Мацуев элькунэ концерт возьматыны гинэ уз лыкты. Удмуртия пинал усточиосты утчан ӵектосэ пыриз. Россиысь калык артист дышетскисьёсты но студентъёсты быръёз, соос ӟечен юрттэтъя «Новые имена» фондысь юрттэт басьтыны быгатозы, Мацуев солэн президентэз луэ. Тодэ вайытом, «На родине Чайковского» 59-тӥез фестиваль Удмуртиын ортчиз 2015-тӥ арын тулыс. Сое усьтӥзы актёр Константин Хабенский но дирижёр Юрий Башмет. Соос крезьгуръя но литературая возьматонэн тодматӥзы — Альбер Камюлэн «Калигула» пьесаысьтыз люкетъёсыз Франц Шубертлэн «Смерть и девушка» квартетэз улсын чузъяськизы. Тегъёс: Лулчеберет Удмуртия Филармония Чайковский крезьгур  